**RÁMCOVÁ DOHODA**

**č. ­­­­\_\_\_\_\_\_\_\_\_\_\_\_\_\_\_\_**

**o poskytovaní služieb leteckej dopravy**

**a ostatných podporných a pomocných služieb**

uzavretá podľa ust. § 269 ods. 2 zák. č. 513/1991 Zb. Obchodný zákonník v platnom znení (ďalej len „*Obchodný zákonník*“) a ust. § 83 zák. č. 343/2015 Z.z. o verejnom obstarávaní a o zmene a doplnení niektorých zákonov v platnom znení (ďalej len „*Zákon o verejnom obstarávaní*“)

**Článok I.**

**Zmluvné strany**

**1.1. Slovenský zväz ľadového hokeja**

 so sídlom Trnavská cesta 27/B, 831 04 Bratislava

 IČO: 30 845 386

 DIČ: 2020872799 / IČ DPH: SK2020872799

 občianske združenie registrované Ministerstvom vnútra SR č. s. VVS/1-909/90-73

v zastúpení:

Bankové spojenie:

Číslo účtu:

IBAN:

(ďalej v texte len ako „***Objednávateľ***“)

**1.2. Obchodné meno:**

sídlo:

 registrácia:

 číslo zápisu:

 zastúpený (meno, priezvisko, titul, funkcia)

 IČO:

 DIČ:

 Bankové spojenie:

 Číslo účtu:

 IBAN:

 (ďalej ako „***Poskytovateľ***“)

(obe zmluvné strany ďalej spoločne aj iba ako „***zmluvné strany***“)

**Článok II.**

**Preambula**

2.1. Objednávateľ a Poskytovateľ uzatvárajú za účelom úpravy ich práv a povinnosti túto dohodu, ktorej uzavretie vzišlo z výsledku verejného obstarávania postupom zadávania nadlimitných zákaziek v súlade s ust. § 83 Zákona o verejnom obstarávaní na predmet zákazky: *„****služby leteckej dopravy a ostatné podporné a pomocné dopravné služby pre SZĽH****“*  (ďalej aj iba ako „***verejné obstarávanie***“) v záujme zabezpečenia leteniek a služieb súvisiacich s leteckou prepravou osôb pri zahraničných cestách na základe požiadaviek Objednávateľa, ktorý je národným športovým zväzom pre šport - ľadový hokej.

**Článok III.**

**Úvodné ustanovenia a definície pojmov**

3.1. Objednávateľje národným športovým zväzom s výlučnou pôsobnosťou pre šport - ľadový hokej na území Slovenskej republiky podľa zák. č. 440/2015 Z. z. o športe v platnom znení (ďalej aj iba ako „***Zákon o športe***“) a v zmysle osvedčenia Ministerstva školstva, vedy, výskumu a športu Slovenskej republiky (ďalej aj iba ako „***MŠVVaŠ SR***“) č: 2016-12947/35394:88-30AA zo dňa 22.08.2016 a okrem iného zabezpečuje reprezentáciu Slovenskej republiky v ľadovom hokeji, organizuje a riadi súťaže v ľadovom hokeji na území Slovenskej republiky a zabezpečuje odbornú prípravu športových odborníkov.

3.2. „***Prepravovanými osobami***“ sa pre účely Dohody rozumejú členovia výprav Objednávateľa a osoby nominované Objednávateľom, najmä hráči/hráčky nominovaní/nominované za členov hokejových reprezentačných družstiev, ďalšie osoby uvedené na nominačnej listine ako členovia realizačného tímu slovenskej hokejovej reprezentácie, ďalšie osoby vyslané Objednávateľom na akcie, podujatia, semináre, stretnutia a pod. v súvislosti s ľadovým hokejom, najmä rozhodcovia, tréneri, inštruktori, pozorovatelia, delegáti a pod..

3.3. Za „***Dohodu***“ sa považuje vždy táto dohoda, ak nie je explicitne určené inak, ako aj všetky písomné dohody a dodatky, ktorými sa táto dohoda dopĺňa alebo mení, na ktoré dohoda odkazuje ako aj prílohy, ktoré sú jej neoddeliteľnou súčasťou.

3.4. Pokiaľ z tejto dohody nevyplýva niečo iné:

3.4.1. odkaz na ustanovenie dohody je odkazom na takéto ustanovenie v znení všetkých jeho neskorších zmien,

3.4.2. odkaz na právny predpis je odkazom na takýto predpis v znení jeho neskorších zmien, ak dôjde k zrušeniu právneho predpisu, potom sa odkaz vzťahuje na právny predpis, ktorým bol zrušený právny predpis nahradený, ak takého niet, potom na právny predpis, ktorého aplikácia je pre jeho obsah a účel najbližšia obsahu a účelu zamýšľaného zmluvou, odkaz na právny predpis je odkazom na právny predpis Slovenskej republiky,

3.4.3. slová v jednotnom čísle zahŕňajú aj ich množné číslo a naopak

**Článok IV.**

**Predmet Dohody**

4.1. Predmetom Dohody je záväzok Poskytovateľa na základe objednávky Objednávateľa zabezpečiť pre Objednávateľa služby leteckej dopravy a ďalšie podporné a pomocné dopravné služby (ďalej aj iba ako „***služby***“), tak ako sú špecifikované ďalej, a to v rozsahu a za podmienok podľa tejto Dohody.

4.2. Zmluvné strany sa dohodli, že plnenie zmluvy sa uskutočňuje na základe Objednávok Objednávateľa (ďalej aj iba ako „***Objednávky***“), pričom tieto Objednávky sa považujú za čiastkové zmluvy.

4.3. Poskytovateľ je povinný zabezpečovať letenky v dohodnutej kvalite, rozsahu a cene podľa požiadaviek Objednávateľa a zabezpečiť ich doručovanie v termínoch a na miesta určené Objednávateľom. Poskytovateľ je povinný v súlade s požiadavkou Objednávateľa vybrať optimálne a ekonomicky najvýhodnejšie letecké spojenie v požadovanej triede, rozsahu, miest príletu a odletu, dátumami odletu a príletu.

4.4. Zmluvné strany sa dohodli, že predpokladané miesta odletov sú: Bratislava, Viedeň, Budapešť, Praha, pričom sa preferujú priame lety. Ak priame lety nie sú možné, možno zadať let s prestupom.

4.5. Poskytovateľ je povinný vždy zabezpečiť leteckú dopravu pre prepravované osoby ako skupinu, t.j. ako celok, pri doprave celej skupiny (ak odlieta z jedného miesta) v jednom lietadle (nie po častiach), vrátane nadváhy, ktorú je nutné dopravovať v tom istom lietadle alebo výnimočne paralelnou leteckou linkou tak, aby v dobe príletu prepravovaných osôb bolo možné bez zbytočného odkladu nadváhu prevziať.

4.6. Poskytovateľ sa zaväzuje obstarať pre Objednávateľa leteckú dopravu prepravovaných osôb a s nimi dopravovaného nákladu do obvyklých destinácii najmä do miest: Oslo, St. Peterburg, Stockholm, Umeå, Helsinky, Minsk, Riga, Zürich, Düsseldorf, Mníchov, Peking, New York, Vancouver a ďalších miest podľa aktuálnych potrieb Objednávateľa.

4.7. Poskytovateľ sa zaväzuje poskytnúť Objednávateľovi komplexné poradenstvo a koordináciu služieb pri objednávaní leteckej dopravy (najmä leteniek) v cenách, termínoch a zmenách podľa pokynov Objednávateľa.

4.8. Zmluvné strany sa dohodli, že Poskytovateľ je ďalej povinný:

4.8.1. zabezpečiť pre Objednávateľa spolupôsobenie pri riešení nezrovnalosti a zmenách najmä leteckej dopravy, obstaranie nákladnej dopravy potrebného vybavenia (nadváha), vrátane nadrozmerných predmetov (do 2x1x1 m s váhou spolu do 700 kg), pokiaľ sa v čiastkovej zmluve (t.j. Objednávke) nedohodne inak,

4.8.2. zabezpečiť výber a rezerváciu leteniek podľa požiadaviek Objednávateľa a to telefonicky, faxom, on-line, e-mailom,

4.8.3. na základe Objednávky Objednávateľa potvrdiť rezerváciu, a to tak, že pri telefonickom objednávaní okamžite a pri faxovej a e- mailovej Objednávke obratom, t.j. do 30 minút,

4.8.4. zabezpečiť na základe požiadavky Objednávateľa zmenu mena cestujúceho, zmenu termínu, zmenu miesta alebo trasy letu, a to aj na základe telefonickej požiadavky, alebo faxovej alebo e-mailovej požiadavky. Objednávateľ je oprávnený takéto zmeny požadovať bez obmedzenia a Poskytovateľ sa zaväzuje tieto vykonať tiež bez obmedzenia, najneskôr do doby vystavenia leteniek,

4.8.5. zabezpečiť pre Objednávateľa služby „call centra", ktoré bude k dispozícií minimálne v pracovných dňoch od 8.00 do 17.00 hodiny,

4.8.6. zabezpečiť pre Objednávateľa call servis počas víkendov za účelom realizácie zmien a storna leteniek,

4.8.7. nepretržite zabezpečiť pre Objednávateľa vyčlenenie jedného pracovníka pre vybavovanie organizovaných ciest, realizácie zmien a storna leteniek podľa požiadaviek Objednávateľa,

4.8.8. zabezpečiť pre Objednávateľa asistenčné služby, pomoc a poradenstvo vo vlastných alebo kontaktných pobočkách na území Slovenskej republiky,

4.8.9. zabezpečiť možnosť trojstranných dohôd s leteckými spoločnosťami o špeciálnych zvýhodnených cenách leteniek a ich podmienok pre Objednávateľa pri často navštevovaných destináciách,

4.8.10. zabezpečiť pre Objednávateľa asistenčné služby a pomoc pri riešení reklamácií Objednávateľa v súvislosti s leteckou dopravou a ostatnými podpornými a pomocnými dopravnými službami,

4.8.11. zaviesť špeciálnu telefonickú linku slúžiacej výhradne pre Objednávky Objednávateľa a tiež zabezpečiť špeciálnu e-mailovú schránku pre komunikáciu výlučne s Objednávateľom,

4.8.12. bezplatne zaškoliť pracovníkov Objednávateľa objednávajúcich letenky a iné služby, tak aby boli títo informovaní o možnostiach využitia najvýhodnejších a najhospodárnejších možností služieb a nových trendoch leteckých spoločností, za účelom čo najefektívnejšieho objednávania leteniek a organizačného zabezpečenia služobných ciest u Objednávateľa,

4.8.13. zabezpečiť Objednávateľovi možnosť hromadnej fakturácie za určité obdobie, resp. priebežnej fakturácia jednotlivých služieb v súlade s požiadavkou Objednávateľa,

4.8.14. vyhotovovať prehľady o čerpaných službách v pravidelných štvrťročných a mesačných obdobiach alebo na základe požiadavky Objednávateľa,

4.8.15. zabezpečiť Objednávateľovi možnosť využívania on-line rezervačného systému leteniek 24 hodín denne.

4.9. Poskytovateľ sa zaväzuje poskytovať Objednávateľovi aj ďalšie služby, a to:

4.9.1. vyhľadanie najvýhodnejších variantov plánovanej leteckej cesty,

4.9.2. ponúkať Objednávateľovi minimálne tri varianty plánovanej leteckej cesty,

4.9.3. rezerváciu leteniek,

4.9.4. uskutočnenie zmien v rezervácii leteniek,

4.9.5. doručenie cestovných dokladov na miesto určené Objednávateľom spôsobom a za podmienok dohodnutých s Objednávateľom,

4.9.6. zabezpečenie cestovných poisťovacích služieb,

4.9.7. iné služby v rámci ponuky Poskytovateľa a podľa potrieb Objednávateľa.

4.10. Poskytovateľ je povinný na základe požiadavky Objednávateľa zabezpečiť aj:

 4.10.1. vystavenie elektronickej letenky, prípadne zrušenie letenky,

 4.10.2. pobytové, resp. tranzitné víza do krajín s vízovou povinnosťou, spolupôsobiť pri zabezpečovaní víz pre jednotlivcov, pokiaľ' sa v Objednávke nedohodne inak,

 4.10.3. nákladnú dopravu Cargo za dojednaných podmienok,

 4.10.4. charterové lety podľa požiadaviek Objednávateľa,

 4.10.5. ďalšie služby podľa požiadaviek Objednávateľa.

4.11. Poskytovateľ je oprávnený v prípade storna letenky požadovať od Objednávateľa úhradu storno poplatku maximálne však do výšky oprávnene vynaložených nákladov Poskytovateľa, ktoré mu skutočne v tejto súvislosti vznikli. Výšku oprávnene vynaložených nákladov je Poskytovateľ povinný preukázať hodnoverným spôsobom (napr. bankovým výpisom, potvrdením o úhrade a pod.).

4.12. Poskytovateľ je oprávnený v prípade zmeny rezervácie letenky požadovať od Objednávateľa úhradu oprávnene vynaložených nákladov, ktoré Poskytovateľovi skutočne v tejto súvislosti vznikli. Výšku oprávnene vynaložených nákladov je Poskytovateľ povinný preukázať hodnoverným spôsobom (napr. bankovým výpisom, potvrdením o úhrade a pod.).

4.13. Poskytovateľ nie je oprávnený postúpiť práva a povinnosti vyplývajúce z Dohody a/alebo čiastkovej zmluvy na tretiu osobu bez predchádzajúceho písomného súhlasu Objednávateľa.

**Článok V.**

**Čas plnenia,  podmienky jednotlivých plnení a objednávky**

5.1. Zmluvné strany sa dohodli, že služby podľa tejto Dohody bude Poskytovateľ poskytovať Objednávateľovi priebežne, počas platnosti tejto Dohody, a to vždy na základe objednávky Objednávateľa (ďalej len ako „Objednávka“).

5.2. Objednávateľ doručí Poskytovateľovi Objednávku na zabezpečenie leteckej prepravy  v rozsahu požadovaných služieb, a to telefonicky alebo faxom alebo e-mailom alebo prostredníctvom on-line systému. V prípade telefonickej Objednávky sa táto bezodkladne dodatočne odošle Poskytovateľovi aj e-mailom. Objednávka musí obsahovať minimálne náležitosti na požadované služby, a to najmä:

 5.2.1. názov a sídlo Objednávateľa,

 5.2.1. kontaktné údaje Objednávateľa (číslo telefónu, faxu, e-mail),

 5.2.3. počet leteniek,

 5.2.4. názov destinácie,

 5.2.5. najskorší možný čas a dátum odletu a najneskorší odlet,

 5.2.6. iné požiadavky (napr. označenie letovej triedy - ekonomická trieda, biznis trieda,

 požiadavka batožiny do podpalubia, informácia o tom, či ide o jednosmernú letenku alebo spiatočnú letenku),

5.2.7. počet prestupov,

5.2.8. najneskorší možný čas a dátum príletu (pri spiatočnej letenke vrátane uvedenia najskoršieho možného odletu pri spiatočnej ceste),

5.2.9. označenie cestujúceho.

5.3. Poskytovateľ bezodkladne, najneskôr do 24 hodín, od doručenia Objednávky informuje Objednávateľa o možnostiach požadovaných leteniek, resp. požadovaných služieb. V prípade, že pre zabezpečenie Objednávateľom požadovanej leteckej dopravy existuje viac možností, Objednávateľ sa zaväzuje vybrať jednu a túto Poskytovateľovi potvrdiť obratom, bez meškania. Ak pre Objednávateľom požadovanú leteckú dopravu nie je viac možnosti, Poskytovateľ Objednávku potvrdí a zrealizuje zabezpečenie požadovaných služieb.

5.4. Objednávky podľa predchádzajúceho bodu sa pre účely Dohody a zmluvného vzťahu považujú za čiastkové zmluvy.

5.5. Poskytovateľ sa zaväzuje zabezpečiť Objednávateľom požadovanú leteckú dopravu (letenku), bez ohľadu na čas zadania Objednávky Objednávateľom a požadovaný čas odletu, pričom v prípade, ak Objednávateľ požaduje odlet do 24 hodín, je povinný uhradiť takú cenu letenky, ktorú v danom krátkom čase Poskytovateľ bol schopný zabezpečiť.

**Článok VI.**

**Cena**

6.1. Zmluvné strany sa dohodli, že celková cena za služby leteckej dopravy a ostatné podporné a pomocné dopravné služby na základe tejto Dohody realizovanej prostredníctvom Objednávok nepresiahne výšku 800.000,-EUR bez DPH (slovom: osemstotisíc eur). Táto celková cena predstavuje súčet cien za objednané a dodané plnenia na základe všetkých Objednávok podľa tejto Dohody.

6.2. Cena za služby poskytnuté Poskytovateľom pri čiastkových zmluvách musí byť v súlade  so zák. č. 18/1996 Z.z. o cenách v platnom znení a s vyhláškou MF SR č. 87/1996 Z.z.. Zmluvné strany sú uzrozumené, že cena v prípade jednotlivých Objednávok je závislá od aktuálnych cien prepravcov platných v období požadovanej leteckej dopravy o ostatných podporných a pomocných dopravných služieb.

6.3. Cena za služby podľa bodu 6.2. je celkovou a konečnou cenou a zahŕňa všetky poplatky a náklady Poskytovateľa na dodanie služby leteckej prepravy, a to najmä: cenu letenky, náklady na letiskové poplatky, náklady na palivové poplatky, náklady na vystavenie a doručenie letenky, náklady na rezerváciu letenky, sprostredkovateľské poplatky, poplatky za batožinu, poplatok za check in, prípadne iné poplatky, ktoré sa viažu na príslušnú leteckú prepravu.

**Článok VII.**

**Platobné podmienky a fakturácia**

7.1. Zmluvné strany sa dohodli, že Objednávateľ neposkytne Poskytovateľovi pre plnenie záväzkov z tejto Dohody alebo z Objednávok preddavok, ani zálohovú platbu.

7.2. Poskytovateľom vystavená faktúra na základe Objednávky podľa tejto Dohody musí spĺňať náležitosti ust. § 3a Obchodného zákonníka ako aj ust. § 74 zák. č. 222/2004 Z. z. o dani z pridanej hodnoty v planom znení, prípadne iné náležitosti vyžadované platnými daňovými alebo účtovnými predpismi Slovenskej republiky.

7.3. Poskytovateľ je oprávnený vystaviť faktúru najskôr dňom dodania služby. Na základe požiadavky Objednávateľa, je Poskytovateľ povinný vystaviť faktúry za Objednávateľom určené obdobie, a to buď za kalendárny mesiac alebo štvrťrok.

7.4. Zmluvné strany sa dohodli, že neoddeliteľnou súčasťou faktúry bude vždy rozpis všetkých poskytnutých služieb.

7.5. Zmluvné strany sa dohodli na lehote splatnosti faktúr vystavených Poskytovateľom v dĺžke 30 dní od doručenia faktúry Objednávateľovi.

7.6. Úhradu ceny zrealizuje Objednávateľ vždy bezhotovostne platobným stykom na základe riadne vystavenej faktúry Poskytovateľa. Cena za považuje za uhradenú dňom jej pripísania na účet Poskytovateľa.

**Článok VIII.**

**Reklamácia**

8.1. Ak Poskytovateľ doručí Objednávateľovi chybnú letenku (napr. na letenke budú uvedené nesprávne alebo neúplné informácie alebo údaje) alebo letenku, ktorá bude v rozpore s Objednávkou, alebo ak bude letenka doručená Objednávateľovi oneskorene, Objednávateľ je oprávnený ju odmietnuť a Poskytovateľ je povinný doručiť Objednávateľovi upravenú letenku v dostatočnej lehote tak, aby nebol ohrozený prílet alebo odlet podľa Objednávky. Týmto nie je dotknuté právo Objednávateľa na náhradu škody alebo na dohodnutú zmluvnú pokutu.

**Článok IX.**

**Mlčanlivosť**

9.1. Zmluvné strany sa zaväzujú zachovávať mlčanlivosť o dôverných informáciách týkajúcich sa tejto Dohody, vrátane jej prípadných dodatkov, tento záväzok zmluvných strán nie je časovo obmedzený.

9.2. Dôvernými informáciami podľa bodu 9.1. tejto Dohody sa rozumejú obchodné, právne, finančné, prevádzkové a ďalšie skutočnosti, informácie a údaje, týkajúce sa skutočností zistených počas plnenia Dohody, resp. súvisiacich s predmetom plnenia Dohody, vrátane jej prípadných dodatkov alebo s nimi súvisiace s výnimkou:

9.2.1. informácii, ktoré sú v deň uzavretia tejto Dohody verejne známymi alebo ktoré sa už v tento deň dali zadovážiť z bežne dostupných zdrojov,

9.2.2. informácií, ktoré sa stali po dni uzavretia tejto Dohody verejne známymi alebo ktoré sa po tomto dni už dajú zadovážiť z bežne dostupných zdrojov, a to inak než v dôsledku porušenia povinnosti zmluvnej strany zachovávať mlčanlivosť podľa tohto článku Dohody,

9.2.3. informácií, z ktorých povahy vyplýva, že dotknutá zmluvná strana nemá záujem o ich utajenie, ak ich dotknutá zmluvná strana výslovne neoznačila za dôverné

(ďalej aj iba ako „***Dôverné informácie***“).

9.3. Povinnosť zachovávať mlčanlivosť o Dôverných informáciách sa nevzťahuje:

9.3.1. na prípady, ak zmluvná strana zverejnila Dôverné informácie s predchádzajúcim písomným súhlasom dotknutej zmluvnej strany,

9.3.2. na prípady, keď na základe zákona vznikne zmluvnej strane povinnosť poskytnúť Dôverné informácie, takáto zmluvná strana je povinná informovať dotknutú zmluvnú stranu o vzniku povinnosti poskytnúť Dôverné informácie, na základe zákona a o spôsobe a rozsahu, akým resp. v akom ju plnia,

9.3.3. na prípady, ak zmluvná strana použila potrebné informácie alebo dotknuté dokumenty v prípadných súdnych, rozhodcovských, správnych a iných konaniach ohľadom práv a povinnosti vyplývajúcich z tejto Dohody alebo s ním súvisiacich.

9.4. Zmluvné strany sa zaväzujú, že Dôverné informácie bez predchádzajúceho písomného súhlasu dotknutej zmluvnej strany ďalej neposkytnú tretím osobám a ani neumožnia prístup tretích osôb k Dôverným informáciám. Za tretie osoby sa však nepokladajú členovia orgánov, zamestnanci alebo iné poverené osoby zmluvných strán, audítori alebo právni a iní poradcovia zmluvných strán, ktorí sú viazaní ohľadne im sprístupnených Dôverných informácií povinnosťou mlčanlivosti na základe zákona.

9.5. Zmluvné strany sa zároveň zaväzujú, že priamo a ani prostredníctvom inej osoby nepoužijú Dôverné informácie v rozpore s ich účelom pre seba alebo pre inú osobu alebo v rozpore so záujmami dotknutej zmluvnej strany.

9.6. Kde sa v tomto článku hovorí o dotknutej zmluvnej strane, má sa na mysli tá zmluvná strana, (i) ktorá Dôverné informácie druhej strane sprístupnila, (i) ktorej sa Dôverné informácie týkajú alebo (Ini) ktorá by mohla byť sprístupnením Dôverných informácií tretím osobám alebo ich použitím v rozpore s ich účelom priamo dotknutá na svojich právach a oprávnených záujmoch. Ak vo vzťahu k určitým Dôverným informáciám nie je možné takto dotknutú zmluvnú stranu jednoznačne určiť, sú ňou obidve zmluvné strany.

**Článok X.**

**Zodpovednosť za škody**

10.1. Zmluvné strany sú povinný prechádzať vzniku škody a urobiť všetky vhodné a primerané opatrenia k odvráteniu hroziacej škody a v prípade vzniku škody urobiť nevyhnutné opatrenia k tomu, aby rozsah škody bol čo najnižší.

10.2. Zmluvná strana, ktorá poruší svoju povinnosť uvedenú v Dohode, je povinná nahradiť škodu tým spôsobenú druhej zmluvnej strane, okrem prípadu, ak preukáže, že porušenie povinnosti bolo spôsobené okolnosťami vylučujúcimi zodpovednosť podľa Obchodného zákonníka. Týmto nie je dotknutá povinnosť zmluvnej strany zaplatiť zmluvnú pokutu.

10.3. Ak Poskytovateľ nedoručí letenku osobe poverenej na prevzatie letenky v čase potrebnom na letiskové odbavenie a spôsobí tým zmeškanie odletu prepravovanej osoby, Objednávateľ má právo na plnú náhradu ceny letenky a náhradu škody, ktorá tým bola Objednávateľovi spôsobená. Objednávateľove právo na zmluvnú pokutu nie je tým dotknuté.

**Článok XI.**

**Zmluvné pokuty a úroky z omeškaní**

11.1. Pri porušení povinností Poskytovateľa podľa tejto Dohody, a síce pre nedodaní letenky podľa Objednávky a/alebo dodaní chybnej letenky, má Objednávateľ nárok na zmluvnú pokutu vo výške 300,-EUR za každé jedno porušenie povinnosti. Popri nároku na zmluvnú pokutu má Objednávateľ aj nárok na náhradu škody, a to v celom rozsahu a výške, ktorá mu vznikla porušením tejto povinnosti zo strany Poskytovateľa.

11.2. V prípade nedodržania termínu a času doručenia letenky podľa Objednávky Objednávateľa, je Poskytovateľ povinný zaplatiť Objednávateľovi zmluvnú pokutu vo výške 50% z ceny oneskorene dodanej letenky za každú jednu letenku.

11.3. Zmluvnú pokutu je Poskytovateľ povinný zaplatiť do 10 dní odo dňa doručenia písomnej výzvy Objednávateľa na zaplatenie zmluvnej pokuty. Zmluvné pokuta sa považuje za uhradenú dňom pripísania peňažných prostriedkov na účet Objednávateľa.

11.4. V prípade, ak Objednávateľ nezaplatí riadne vystavenú a doručenú faktúru, riadne a včas, má Poskytovateľ nárok na úrok z omeškania vo výške 0,02 % z dlžnej sumy za každý deň omeškania.

**Článok XII.**

**Osobitné ustanovenia**

12.1. Poskytovateľ prehlasuje, že spĺňa podmienky pre plnenie záväzkov z tejto Dohody, ako aj podmienky stanovené Zákonom o verejnom obstarávaní.

12.2. Poskytovateľ týmto potvrdzuje, že je zapísaný v registri partnerov verejného sektora a zároveň sa zaväzuje tento zápis udržiavať v platnosti a účinnosti počas celej doby trvania tejto Dohody.

12.3. Neoddeliteľnou súčasťou tejto Dohody je príloha č. 1, ktorá predstavuje zoznam všetkých známych subdodávateľov, údajov o osobe oprávnenej konať za subdodávateľa v rozsahu meno a priezvisko, adresa pobytu, dátum nariadenia. Tento zoznam predstavuje subdodávateľov Poskytovateľa známych v čase podpísania Dohody. Poskytovateľ je povinný Objednávateľovi oznámiť akúkoľvek zmenu údajov o subdodávateľoch uvedených v Prílohe č. 1 tejto Dohody, a to bezodkladne.

12.4. V prípade zmeny subdodávateľa je Poskytovateľ povinný najneskôr do 5 pracovných dní odo dňa zmeny subdodávateľa predložiť Objednávateľovi informácie o novom subdodávateľovi a predmete subdodávok, pričom pri výbere subdodávateľa musí Poskytovateľ postupovať tak, aby vynaložené náklady na zabezpečenie plnenia na základe zmluvy o subdodávke alebo obdobnej zmluvy boli primerané kvalite a cene. V prípade, že subdodávateľ má povinnosť zapisovať sa do registra partnerov verejného sektora, musí byť zapísaný v registri partnerov verejného sektora. Povinnosť zápisu do registra partnerov verejného sektora upravuje zák. č. 315/2016 Z.z. o registri partnerov verejného sektora v platnom znení.

12.5. Povinnosti Poskytovateľa, vrátane pravidiel výberu subdodávateľa, podľa vyššie uvedených bodov tohto článku platia počas celej doby trvania tejto Dohody.

12.6. Poskytovateľ zodpovedá za plnenie subdodávateľa tak, ako keby plnenie realizoval sám a je povinný dodať Objednávateľovi služby na svoju zodpovednosť, v dohodnutom čase a v dohodnutej kvalite. Poskytovateľ zodpovedá za odbornú starostlivosť pri výbere subdodávateľa ako aj za výsledok subdodávateľom poskytnutej služby.

12.7. Ustanovenia bodov 12.1. a 12.2. tejto Dohody sa aplikujú na subdodávateľa rovnako.

12.8. V prípade, ak Poskytovateľ v procese verejného obstarávania preukazoval technickú spôsobilosť alebo odbornú spôsobilosť prostredníctvom technických alebo odborných kapacít tretej osoby, zaväzuje sa pri plnení Dohody používať kapacity osoby, ktorej spôsobilosť využil na preukázanie technickej alebo odbornej spôsobilosti.

12.9. Poskytovateľ ako aj jeho subdodávatelia sú povinný strpieť výkon kontroly/auditu súvisiace s poskytnutím plnenia podľa tejto Dohody kedykoľvek počas platnosti a účinnosti Dohody, a to oprávnenými osobami z toho dôvodu, že Objednávateľ uhrádza cenu za služby leteckej dopravy a ostatné podporné a pomocné dopravné služby z finančných prostriedkov, ktoré mu boli poskytnuté z verejných zdrojov v súlade a podľa Zákona o športe.

12.10. Poskytovateľ podpisom tejto Dohody vyhlasuje, že mu nie sú známe žiadne skutočnosti, ktoré vykazujú znaky konfliktu záujmov, najmä ak by mohli narušiť alebo obmedziť hospodársku súťaž, porušiť princíp transparentnosti a princíp rovnakého zaobchádzania, ovplyvniť výsledok alebo priebeh verejného obstarávania alebo iným spôsobom ovplyvniť ekonomický záujem Objednávateľa ako verejného obstarávateľa. V prípade, ak Objednávateľ zistí, a to aj dodatočne počas platnosti a účinnosti Dohody, že v procese verejného obstarávania došlo ku konfliktu záujmov tak ako sa uvádza vyššie, je Objednávateľ oprávnený okamžite odstúpiť od Dohody a má nárok na zaplatenie zmluvnej pokuty vo výške 10.000,-EUR. Zmluvnú pokutu je Poskytovateľ povinný zaplatiť do 30 dní odo dňa doručenia výzvy na zaplatenie zmluvnej pokuty. Odstúpením od zmluvy nie je dotknutý nárok na zaplatenie zmluvnej pokuty. Zaplatením zmluvnej pokuty nezaniká Objednávateľovi právo na náhradu škody v celom rozsahu.

**Článok XIII.**

**Odstúpenie od čiastkovej zmluvy (t.j. Objednávky)**

13.1. Objednávateľ je oprávnený odstúpiť od jednotlivej čiastkovej zmluvy (t.j. Objednávky). Toto odstúpenie nemá vplyv na platnosť tejto Dohody.

13.2. Od čiastkovej zmluvy (t.j. Objednávky) môže odstúpiť Objednávateľ:

 13.2.1. ak to ustanovuje táto Dohoda,

 13.2.2. z dôvodov podľa ust. § 344 a nasl. Obchodného zákonníka,

 13.2.3. ak ňou došlo k podstatnej zmene Dohody a ktorá si vyžadovala nové verejné obstarávanie.

13.3. V prípade odstúpenia od čiastkovej zmluvy (t.j. Objednávky) Objednávateľom prináleží Poskytovateľovi náhrada iba za skutočne vykonané služby alebo preukázané oprávnené náklady Poskytovateľa na plnenie Objednávky.

13.4. Odstúpenie od čiastkovej zmluvy (t.j. Objednávky) musí Objednávateľ písomne oznámiť Poskytovateľovi, pričom čiastková zmluva (t.j. Objednávky) sa zrušuje okamihom doručenia prejavu vôle Objednávateľa Poskytovateľovi. Za dodržanie písomnej formy sa pre tento účel považuje aj e-mailová správa.

**Článok XIV.**

**Trvanie Dohody a jej ukončenie**

14.1. Dohoda sa uzatvára na dobu na 48 mesiacov od nadobudnutia jej platnosti a účinnosti alebo do vyčerpania celkovej dohodnutej ceny za poskytovanie služieb podľa bodu 6.1. tejto Dohody, a to podľa toho, ktorá zo skutočnosti nastane skôr.

14.2. Táto Dohoda môže byť ukončená skôr ako je uvedené v bode 14.1.:

 14.2.1. na základe písomnej dohody zmluvných strán,

 14.2.2. na základe odstúpenia Objednávateľa podľa bodov 14.3. a 14.4. tohto článku Dohody,

 14.2.3. písomnou výpoveďou zo strany Objednávateľa podľa bodu 14.5. tohto článku

 Dohody.

14.3. Objednávateľ je oprávnený odstúpiť od tejto Dohody:

 14.3.1. voči Poskytovateľovi začalo konkurzné konanie alebo reštrukturalizácia,

 14.3.2. Poskytovateľ vstúpil do likvidácie,

 14.3.3. v čase uzavretia tejto Dohody existoval dôvod na vylúčenie Poskytovateľa pre nesplnenie podmienky účasti podľa § 32 ods. 1 písm. a) Zákona o verejnom obstarávaní,

 14.3.4. ak Poskytovateľ nebol v čase uzavretia Dohody zapísaný v registri partnerov verejného sektora alebo ak bol vymazaný z registra partnerov verejného sektora,

 14.3.5. táto Dohoda nemala byť s Poskytovateľom uzavretá v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,

 14.3.6. ak porušenie povinnosti Poskytovateľa znamená podstatné porušenie Dohody. Za podstatné porušenie Dohody Poskytovateľom sa považuje najmä: (i) omeškanie Poskytovateľa s poskytovaním služieb podľa Dohody, (ii) nedodržanie pokynov a požiadaviek Objednávateľa na poskytovanie služieb podľa Dohody, (iii) preukázané porušenie právnych predpisov Slovenskej republiky alebo Európskej únie v rámci poskytovania služieb podľa Dohody, (iv) zastavenie alebo prerušenie poskytovania služieb podľa Dohody z dôvodov na strane Poskytovateľa.

14.4. Objednávateľ je povinný odstúpenie od Dohody vyhotoviť písomne spolu s uvedením dôvodu a doručiť ho Poskytovateľovi. Dňom doručenia odstúpenia Poskytovateľovi táto Dohoda zaniká. Odstúpením od Dohody zanikajú všetky práva a povinnosti zmluvných strán. Plnenia, ktoré si zmluvné strany vzájomne poskytli do dňa odstúpenia, si zmluvné strany nevracajú. Odstúpenie od Dohody sa netýka nároku na náhradu škody vzniknutej porušením Dohody, sankčných nárokov, ani tých ustanovení Dohody, ktoré majú Dohody trvať aj po ukončení Dohody, ak také sú v Dohode výslovne uvedené.

14.5. Objednávateľ je oprávnený písomne vypovedať Dohodu, s výpovednou lehotou 1 mesiac, ktorá začína plynúť prvým dňom mesiaca nasledujúceho po mesiaci, v ktorom bola výpoveď doručená Poskytovateľovi, a to z dôvodu, ktorý možno považovať za nepodstatné porušenie povinnosti podľa Dohody. Za nepodstatné porušenie Dohody sa považuje také porušenie povinnosti, ktoré táto Dohoda alebo Obchodný zákonník neoznačuje za podstatné porušenia.

**Článok XV.**

**Komunikácia zmluvných strán a doručovanie**

15.1. Zmluvné strany sa dohodli, že ich vzájomná komunikácia vyplývajúca z Dohody bude prebiehať v slovenskom jazyku písomnou formou, prostredníctvom doporučenej zásielky alebo kuriéra alebo osobným doručením, ak Dohoda neumožňuje aj e-mailovú komunikáciu alebo inú komunikáciu.

15.2. Zmluvné strany sa dohodli, že ak si niektorá strana neprevezme zásielku zasielanú doporučenou poštou uloženú na pošte, za deň doručenia zásielky sa bude považovať deň vrátenia nedoručenej zásielky, aj keď sa adresát o obsahu uloženej zásielky nedozvedel. Zmluvné strany sa ďalej dohodli, že ak niektorá zmluvná strana odmietne zásielku prevziať, za deň jej doručenia sa považuje deň odmietnutia jej prevzatia.

15.3. Vzájomná komunikácia Objednávateľa a Poskytovateľa súvisiaca s touto Dohodou, ak nepôjde o ukončenie Dohody, zmeny Dohody alebo iné úkony týkajúce sa dispozície s touto Dohodou môže prebiehať aj v elektronickej forme prostredníctvom elektronickej komunikácie (t.j. e-mail) alebo aj iným v Dohode uvedeným spôsobom, pričom zmluvné strany budú vzájomne pre záväznú elektronickú komunikáciu používať tieto e-mailové adresy:

15.3.1. Objednávateľ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

15.3.2. Poskytovateľ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

15.4. Za preukázateľne doručený e-mail sa bude považovať iba taký, ktorého doručenie bolo potvrdené spätným e-mailom. Ak objektívne nie je možné nastaviť automatické potvrdenie o úspešnom doručení zásielky, zmluvné strany súhlasia s tým, že zásielka doručovaná elektronicky bude považovaná za doručenú momentom odoslania elektronickej správy, ak druhá strana nedostala automatickú informáciu o nedoručení elektronickej správy. Zmluvná strana, ktorá má technický problém, jeho existenciu dá včas na vedomie druhej zmluvnej strane a zabezpečí nastavenie technického vybavenia (e-mailové konto), ktoré bude spĺňať všetky parametre pre splnenie požiadavky týkajúcej sa potvrdenia doručenia elektronickej správy, vrátane pripojených dokumentov.

**Článok XVI.**

**Záverečné ustanovenia**

16.1. Táto Dohoda nadobúda platnosť a účinnosť dňom jej podpísania oboma zmluvnými stranami.

16.2. Meniť a dopĺňať túto Dohodu je možné len formou písomných dodatkov, ktoré podpíšu obe zmluvné strany. Každá zmena Dohody musí byť v súlade so Zákonom o verejnom obstarávaní a musí byť uskutočnená iba v rozsahu ust. § 18 Zákona o verejnom obstarávaní.

16.3. Právne vzťahy Dohodou výslovne neupravené sa riadia ustanoveniami Obchodného zákonníka a ostatných platných právnych predpisov Slovenskej republiky.

16.4. Pokiaľ akékoľvek ustanovenie tejto Dohody je alebo sa stane neplatným a/alebo neúčinným, nebude mať uvedené vplyv na platnosť a účinnosť ostatných ustanovení Dohody, ktoré budú i naďalej záväzné a v plnom rozsahu platné a účinné.

16.5. Dohoda je vyhotovená v slovenskom jazyku v 2 vyhotoveniach, po jednom pre každú zmluvnú stranu.

16.6. Neoddeliteľnou súčasťou Dohody je jej príloha č. 1 - zoznam subdodávateľov Poskytovateľa.

16.7. Všetky spory, ktoré vzniknú z Dohody, vrátane sporov o jej platnosť, výklad alebo ukončenie zmluvné strany riešia v zmysle platných právnych predpisov Slovenskej republiky a to prednostne dohodou a v prípade, že zmluvné strany nedôjdu k zmieru, všetky tieto spory budú riešené na miestne a vecne príslušnom súde Slovenskej republiky.

16.8. Zmluvné strany vyhlasujú, že si Dohodu pred jej podpisom prečítali, že sa oboznámili s jej obsahom, ktorému porozumeli a túto Dohodu podpisujú slobodne, vážne, zbavení akýchkoľvek omylov, nie v tiesni a nie za nápadne nevýhodných podmienok, na znak čoho pripájajú svoje podpisy.

V Bratislave, dňa \_\_\_\_\_\_\_\_\_\_\_\_ V \_\_\_\_\_\_\_\_\_\_\_, dňa \_\_\_\_\_\_\_\_\_\_\_

Za Objednávateľa: Za Poskytovateľa:

Slovenský zväz ľadového hokeja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_